તેનો અર્થ એ થયો કે પોતે કોંગ્રેસ અને ભાજપ બંનેથી અલગ છે અને નવા જમાના પ્રમાણે દેશને એક વિકલ્પ આપી શકે તેવી રાજકીય પાર્ટી છે તેવી વાત હવામાં ઓગળી ગઈ છે. બહુજન સમાજ પક્ષના કાંશીરામ એવું કહેતા કે ભાજપ નાગનાથ અને કોંગ્રેસ સાપનાથ છે. અમે બંને પક્ષનો વિરોધ કરીએ છીએ. માયાવતીએ વારાફરતી ભાજપ અને કોંગ્રેસનો સાથ લેવાની જરૂર પડી છે. એટલું જ નહિ, પોતાના દલિત રાજકારણને ઊંધે માથે પછાડીને બ્રાહ્મણોને મેક્સિમમ બેઠકો આપીને બહુમતી મેળવવી પડી હતી. તે પ્રયોગ પણ ખતમ થયો અને માયાવતીની અજેયતા પણ ખતમ થઈ ગઈ. અરવિંદ કેજરીવાલનું એકલા ચલો રેનું ગાન પણ પૂરું થઈ ગયું છે. કેજરીવાલ એકલા ચાલી શકે તેમ નથી. તેણે પ્રાદેશિક પક્ષોના શંભુમેળામાં ભભૂત લગાવીને, બીજા બધા જ બાવા જેવા બાવા થઈને ચાલવું પડે તેમ છે. પણ ભભૂત લગાવતા પહેલાં પોતે લગાવેલી ભભૂત અદભૂત છે એવું દેખાવડાની કોશિશ કેજરીવાલ કરી રહ્યા છે. તેમણે એટલે જ પોતાનું અલગ તાપણું પ્રગટાવ્યું છે. અથવા ધૂણો ધખાવ્યો એમ કહેવું હોય એમ કહો. હવે આ ધૂણા પર ધૂણવા માટે બીજા પ્રાદેશિક પક્ષોના નેતાઓને તેઓ આવકારી રહ્યા છે. અહીં આવીને સૌ સામૂહિક ભભૂત લગાવીને ધૂણી રહ્યા છે અને ભાજપવિરોધી મોરચા માટે અહાલેક જગાવી રહ્યા છે.